**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Prijedlog Odluke o sanaciji neaktivnog eksploatacijskog polja Perun bez eksploatacije mineralnih sirovina

**PRAVNI TEMELJ:** Zakon o rudarstvu, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za pravne poslove i strateško

upravljanje

**PREDMET:** Obrazloženje prijedloga Odluke o sanaciji neaktivnog eksploatacijskog polja Perun bez eksploatacije mineralnih sirovina

Člankom 102. stavak 4. Zakona o rudarstvu (“Narodne novine” broj 56/13, 14/14, 52/18, 115/18, 98/19, 83/23) propisano je da je predstavničko tijelo jedinice lokalne samouprave dužno donijeti odluku o sanaciji neaktivnih eksploatacijskih polja mineralnih sirovina bez eksploatacije mineralnih sirovina (tehnička sanacija) te je dostaviti ministarstvu nadležnom za rudarstvo i jedinici područne (regionalne) samouprave u roku od 12 mjeseci od dana stupanja na snagu Zakona o izmjenama i dopunama Zakona o rudarstvu (do 29. srpnja 2024.godine)

Neaktivna eksploatacijska polja mineralnih sirovina su eksploatacijska polja na kojima je trajno obustavljeno izvođenje rudarskih radova, a na kojima nisu provedene mjere osiguranja radi sprječavanja nastanka opasnosti za ljude, imovinu, prirodu i okoliš i koja nisu brisana iz Registra eksploatacijskih polja mineralnih sirovina.

Sanacija bez eksploatacije mineralnih sirovina provodi se bez gospodarskog korištenja mineralnih sirovina, odnosno sva mineralna sirovina otkopana tijekom tehničke sanacije isključivo se koristi za provedbu mjera osigiranja radi sprječavanja nastanka opasnosti za ljude, imovinu, prirodu i okoliš na ekslopatacijskom polju.

Sukladno odredbi članka 102.stavak 2. Zakona o rudarstvu (“Narodne novine” broj 56/13, 14/14, 52/18, 115/18, 98/19, 83/23) Republika Hrvatska upisuje se kao nositelj i ovlaštenik neaktivnih eksploatacijskih polja mineralnih sirovina.

Ministarstvo gospodarstva i održivog razvoja je, sukladno odredbi članka 22. stavka 5. Zakona o izmjenama i dopunama Zakona o rudarstvu („Narodne novine“broj 83/23) objavilo popis neaktivnih eksploatacijskih poja mineralnih sirovina. Sukladno navedenom popisu, na području Općine Podstrana nalazi se dio neaktivnog eksploatacijskog polja mineralne sirovine tehničko-građevnog kamena Perun ukupne površine 42,62 ha, od čega na Općinu Podstrana otpada 40,73 %.

Ministarstvo nadležno za rudarstvo utvrđeno je kao tijelo državne uprave nadležno za provedbu sanacije neaktivnih eksploatacijskih polja mineralnih sirovina. Za sanaciju neaktivnih eksploatacijskih polja mineralnih sirovina bez eksploatacije mineralnih sirovina s ciljem provedbe mjera osiguranja radi sprječavanja nastanka opasnosti za ljude, imovinu, prirodu i okoliš (tehnička sanacija), ministarstvo nadležno za rudarstvo pokreće postupak na zahtjev jedinice lokalne samouprave na čijem se području nalazi neaktivno eksploatacijsko polje.

Novčana sredstva za sanaciju bez eksploatacije neaktivnih eksploatacijskih polja mineralnih sirovina bez eksploatacije mineralnih sirovina osigurava ministarstvo nadležno za rudarstvo, a postupak se pokreće po zahtjevu jedinice lokalne samouprave na čijem se području nalazi neaktivno eksploatacijsko polje mineralnih sirovina.

Sukladno članku 102. stavak 6. Zakona o rudarstvu, ako jedinica lokalne samouprave ne donese odluku o sanaciji bez eksploatacije, ministarstvo nadležno za rudarstvo dužno je iz Registra eksploatacijskih polja mineralnih sirovina brisati neaktivna eksploatacijska polja mineralnih sirovina, a sva odgovornost i teret daljnjih radnji, kao i sva šteta koja bi mogla nastati bilo komu u svezi s tim prostorima je na jedinici lokalne samouprave.

Slijedom navedenog, predlaže se donijeti sljedeći akt:

Na temelju članka 102. i 104. Zakona o rudarstvu (Narodne Novine br. 56/13, 14/14, 52/18, 115/18, 98/19, 83/23) i i članka 30. Statuta Općine Podstrana („Službeni glasnik Općine Podstrana“ broj 7/21, 21/21, 4/23) Općinsko vijeće Općine Podstrana na 31. sjednici održanoj dana 24. srpnja 2024. godine donosi sljedeću

**ODLUKU**

**o sanaciji neaktivnog eksploatacijskog polja mineralnih sirovina Perun**

**bez eksploatacije mineralnih sirovina**

**Članak 1.**

Određuje se sanacija neaktivnog eksploatacijskog polja mineralne sirovine tehničko-građevnog kamena Perun, ukupne površine 42,62 ha, u dijelu koji pripada administrativnom području Općine Podstrana.

**Članak 2.**

Sanacija će se provesti bez eksploatacije mineralne sirovine s ciljem provedbe mjera osiguranja radi sprječavanja nastanka opasnosti za ljude, imovinu, prirodu i okoliš.

**Članak 3.**

Ovlašćuje se Upravni odjel za prostorno uređenje, komunalne poslove i zaštitu okoliša Općine Podstrana da temeljem ove Odluke i sukladno odredbama Zakona o rudarstvu poduzme radnje u svrhu provedbe sanacije neaktivnog eksploatacijskog polja.

**Članak 4.**

Ovlašćuje se Upravni odjel za prostorno uređenje, komunalne poslove i zaštitu okoliša Općine Podstrana da zatraži mišljenje tijela nadležnog za zaštitu okoliša i prirode te za prostorno uređenje Splitsko-dalmatinske županije glede mogućnosti provedbe tehničke sanacije.

**Članak 5.**

Ova Odluka dostavit će se ministarstvu nadležnom za poslove rudarstva i Splitsko-dalmatinskoj županiji.

**Članak 6.**

Ova Odluka stupa na snagu osmog dana od dana objave u „Službenom glasniku Općine Podstrana“.

KLASA: 024-02/24-01/10 Predsjednik

URBROJ: 2181-39-01-24-02 Općinskog vijeća

Podstrana, 24. srpnja 2024. godine Zdravko Galić